
A személyes adat mint fizetőeszköz koncepciója és jogi megítélése

Az dolgozat aktualitását egy, napjainkban egyre többször és többször feltett kérdés adja: valóban ingyenesen vesznek-e igénybe a fogyasztók egy olyan szolgáltatást, amelynek igénybe vételéért cserébe ,,csupán” olyan adatokat kell megadniuk a regisztráció során, mint például a teljes nevük, születési dátumuk, e-mail címük és a nemük, továbbá a szolgáltatás használatához kötelezően el kell fogadniuk az adatkezelési tájékoztatót illetve az ún. sütiket. A dolgozat arra a felvetésre igyekszik kimerítő választ adni, hogy ha egy szolgáltatást ilyen módon vesznek igénybe a fogyasztók, akkor értelmezhető-e a személyes adat fizetőeszközként.
A dolgozat középpontjában a személyes adat mint fizetőeszköz koncepciójának jogi megítélése áll, amelyhez  a vonatkozó irodalom tanulmányozása mellett a joggyakorlatba való betekintés is elengedhetetlen. Ennek eredményeként a dolgozat zárásaként magam is kísérletet teszek de lege ferenda javaslatok felállítására, amellyel a személyes adat mint fizetőeszköz jogi keretei meghatározhatók. 
A dolgozatomban igazolást nyer a személyes adatok pénzben kifejezhető értéke, így ennek tükrében fogalmaztam meg első javaslatomat, miszerint ellenszolgáltatás  mindaz, ami egy szolgáltatás igénybevételéért a szolgáltatónak (ellentételezésként) nyújtható és pénzben kifejezhető értéke van. E megfogalmazás alapján tehát a személyes adatok átadása is értelmezhető ellenszolgáltatásként egy szolgáltatás igénybe vételéért.
A második javaslatom szerint az UCP irányelv 6. cikk (1) bekezdés d) pontjában rögzített „ár” fogalmi kereteit a személyes adatokra is ki kell terjeszteni akképpen, miszerint egy szolgáltatás nem minősül ingyenesnek és igénybevétele ára vagy díjaként értelmezendő az is, ha a fogyasztó kizárólag személyes adatainak átadásával veheti igénybe az adott szolgáltatást.
A vizsgált kérdés napjainkban nem csak a szakmai, de a közbeszéd megkerülhetetlen és folyamatosan visszatérő témája is, így a munka eredménye nem csupán a személyes adat fizetőeszközként való értelmezésének jogi kereteinek felállítása lehet, hanem - ami legalább ugyanolyan fontos - a fogyasztói tudatosság növelése, a tudatos médiafogyasztói és médiahasználói attitűd erősítése a lakosság körében.
 



